ऑटो व बस ऑपरेटर अड़े, खटाई में पड़ा सिटी बसों का संचालन
समन्वय समिति बनाने कहा कलेक्टर ने परिवहन अधिकारी को
ऑटो रिक्शा वालों के विरोध के बाद 8 सिटी बसों पर रुद्री पुलिस द्वारा कार्रवाई किए जाने के बाद आपरेटर कंपनी ने बुधवार को शेष दो बसों का संचालन भी बंद कर दिया। बुधवार शाम 5 बजे प्रशासन ने सिटी बस आपरेटर व ऑटो यूनियन की बैठक बुलाई और आपसी समझौते के साथ संचालन करने कहा, लेकिन सिटी बस आपरेटर ने स्पष्ट कह दिया कि परमिट अनुसार ही सिटी बसों का संचालन करेंगे। इधर ऑटो ओनर्स एसोसिएशन भी अपनी जिद पर अड़ा रहा। अंतत: बैठक में विवाद का कोई हल नहीं निकल सका।
बैठक में कलेक्टर भीम सिंह, एसडीएम जीआर राठौर सहित अधिकारीगण उपस्थित थे। 8 बसें मंगलवार से ही रुद्री थाने में खड़ी हैं, वहीं दो बसें पुराने कृषि उपज मंडी के अस्थायी डिपो में खड़ी रही। बस आपरेटर व ऑटो ओनर्स एसोसिएशन की इस लड़ाई में सरकार की योजना और आम जनता की सुविधा पर पलीता लग रहा है। 5 अक्टूबर से लगातार नगर व आस-पास दौड़ रही सिटी बसें अचानक बुधवार को नहीं चलने से आम यात्रियों को काफी परेशानी हुई। बसों में रोज सफर करने वाले यात्री आम दिनों की तरह इंतजार करते रहे, लेकिन बस नहीं आई। सिटी बसों से ज्यादातर कामकाजी लोग ही आना-जाना करते हैं। रोज सिटी बस जब दोपहर 1.30 बजे कलेक्टोरेट पहुंचती थी, तब उसमें खचाखच यात्री भरे रहते थे। बुधवार को अंबेडकर चौक में सिटी बस का इंतजार कर रही सुशीला साहू, कोमल बंजारे, बस स्टैंड में इंतजार कर रहे सुनील यादव, पंकज साहू ने कहा कि सुबह 11 बजे सिटी बस यहां पहुंचती थी, पर आज दिखाई नहीं पड़ रही है। कुछ लोगों ने बताया कि बस का संचालन बंद हो गया है, इसलिए अब टैक्सी से जाने की सोच रहे हैं। सिटी बस से 10 रुपए में रुद्री जाते थे, पर अब ऑटो से जाने पर 30 रुपए देने पड़ेंगे।
बैठक में कलेक्टर ने कहा कि जिलेवासियों को आवागमन और यातायात की सुविधाएं प्रदान करना जिला प्रशासन की प्राथमिकता है और बस आॅपरेटर इस बात का विशेष तौर पर खयाल रखें। बैठक में महापौर अर्चना चौबे, एएसपी अशोक पीपरे, नगर निगम आयुक्त आरके जायसवाल, आरटीओ गुप्ता सहित सिटी तथा निजी बस आॅपरेटर व आॅटो चालक मौजूद थे।
8 बसें थाने में खड़ी, बुधवार को शेष दो बसों का संचालन भी बंद
बैठक में कलेक्टर भीम सिंह ने जिला परिवहन अधिकारी को निर्देशित किया कि सिटी बस आपरेटर, निजी बस आपरेटर व ऑटो रिक्शा संघ की समन्वय समिति बनाएं और आपस में मिल-बैठकर उनकी समस्याओं का समाधान करें। बैठक में आॅटो संचालकों ने सिटी बसों का संचालन निर्धारित रूट से अधिक स्थानों पर किए जाने की शिकायत की। उन्होंने इनके फेरों की संख्या तथा स्टापेज निर्धारित करने की मांग की। इस पर कलेक्टर ने कहा कि सिटी बसों के स्टापेज पहले से निर्धारित हैं, इसके आधार पर बसों को 17 स्थानों पर रूकने की अनुमति दी गई है। उन्होंने स्पष्ट किया कि सिटी बसें 6 रूटों पर ही संचालित होंगी। इसके अनुसार पहले रूट पर एक बस, बस स्टैण्ड से अर्जुनी, तेलीनसत्ती, भखारा होते हुए वापस बस स्टैण्ड, र|ाबांधा चौक, अंबेडकर चौक, लक्ष्मी निवास होते हुए कलेक्टोरेट तक चलेगी। भखारा रूट पर दूसरी बस तेलीनसत्ती, कुर्रा होते हुए फेरे लगाएगी। इसी तरह दूसरे रूट में बस स्टैण्ड से र|ाबांधा चौक, मुजगहन, लोहरसी होते हुए पोटियाडीह, आमदी तक फेरे लगाएगी। इस रूट पर भी दो बसें चलेंगी। कलेक्टर ने बताया कि तीसरे रूट में बस स्टैण्ड से र|ाबांधा, अंबेडकर चौक, श्यामतराई होते हुए पुरुर से गुरूर तक बस चलेगी। चौथे रूट में सिहावा चौक से कोलियारी चौक, कलारतराई, खरेंगा, दोनर, चर्रा से वापसी इसी रूट पर होगी। इस रूट पर भी दो बसें चलेंगी। इसी प्रकार पांचवें रूट में बस स्टैण्ड से सिहावा चौक, कुकरेल, केरेगांव, गट्टासिल्ली होते हुए इसी रूट पर वापस होगी, जबकि छठें रूट में बस स्टैण्ड से सिहावा चौक, र|ाबांधा चौक, अंबेडकर चौक, लक्ष्मी निवास चौक, रुद्री चौक होते हुए गंगरेल जाएगी तथा इसी रूट पर वापसी होगी। इस रूट पर भी दो सिटी बसों का संचालन किया जाएगा।
नहीं पटाएंगे जुर्माना
हमारे पास सभी सिटी बसों की परमिट है। रुद्री थाना प्रभारी कल की कार्रवाई के बाद फाइन पटाने कह रहे हैं, लेकिन हम फाइन नहीं पटाएंगे। जब तक बसें थाने में रहेंगी, तब तक संचालन बंद रहेगा। मो. सैफ, प्रभारी सिटी बस डिपो, धमतरी
फाइन पटाएं और ले जाएं
सिटी बसों पर कार्रवाई कागजात के अभाव में की गई है। ड्राइवर, कंडक्टर ड्रेस में नहीं थे। बस संचालक कोर्ट में दस्तावेज पेश करे और वहां फाइन पटाकर बसों को थाने से ले जाएं। अशोक पिपरे, एएसपी, धमतरी
29 दिसंबर को प्रकाशित खबर।
28 दिसंबर को प्रकाशित खबर।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva